FS Carnot (1894)

**Carnot** oli 1800-luvun lopulla valmistettu Ranskan laivaston pre-dreadnought taistelulaiva. Alus kuului viiden toisiaan muistuttavan aluksen ryhmään, joka tilattiin Britannian kuninkaallisen laivaston tilattua Royal Sovereign -luokan. Alus oli pääosan aktiiviurastaan vuorotellen pohjoisessa ja Välimeren laivueessa.

## Valmistus
Alus tilattiin Toulonin laivastontelakalta, missä köli laskettiin heinäkuussa 1891. Alus laskettiin vesille 12. heinäkuuta 1894 ja otettiin palvelukseen heinäkuussa 1897.

## Palvelus
Syyskuussa 1897 aluksella järjestettiin Golfe Juanissa laivastoakatemian ylemmän kurssin loppukokeet, joiden valvonnasta vastasi aluksen ensimmäinen upseeri Davin. Vuoden lopun alus oli torpedoammunnoissa ja tykistökokeissa Villefranchen ja Golfe Juanin välillä. Alus lähti 9. helmikuuta 1898 Toulonista keveän laivueen maalilaivaksi, mistä vapauduttuaan se harjoitteli *Charles Martelin* kanssa. Seuraavana päivänä alus laski ankkurin Villefrancheen, jossa oli jo *Formidable*.

Alus lähti yöllä 14.-15. huhtikuuta merelle 1. divisioonan mukana, jonka muut alukset olivat vara-amiraali Humannin lippulaiva *Brennus*, *Magenta* ja *Formidable*. Saman aikaisesti lähti myös 2. divisioona, johon kuuluivat kontra-amiraali Dielouardin lippulaiva *Charles Martel*, *Neptune* ja *Marceau*. Lisäksi osastoon kuului panssariristeilij, neljä 2. luokan risteilijää ja viisi torpedovenettä. Osaston tehtävänä oli harjoitella pitkän matkan viestintää Ile de Levantin vesillä, mistä ne siirtyisivät 11 solmun nopeudella Villefrancheen. Villefrancessa osasto kohtasi brittiläisen Välimeren laivaston komentajan vara-amiraali Sir John Ommanney Hopkinsin lippulaivan taistelulaiva *HMS Ramilliesin* ja risteilijä *HMS Surprisen*, jotka olivat jo ankkuripaikalla. Seuraavana päivänä Ranskan presidentti seurasi sotaharjoituksia 50 kilometriä Cape Ferratista, minkä jälkeen osasto palasi Touloniin. Fashodan kriisin alettua Välimeren laivueen alukset tekivät vain muutaman lyhyen purjehduksen, mutta muuten ne odottivat toimintaohjeita satamassa.

Vuosi 1899 alkoi laivueen vierailulla Villeefrancheen, missä järjestettiin karnevaalit. Presidentti Félix Faure kuoli äkillisesti 16. helmikuuta, mikä keskeytti juhlinnan. Italian kanssa luotujen hyvien suhteiden vuoksi hallitus määräsi vara-amiraali Fournierin vierailemaan laivueen kanssa Cagliarissa, missä tulisi tervehtiä hallitsijaparia. Alus vieraili 9. huhtikuuta laivaston mukana Sardinian pääkaupungissa, missä järjestettiin 12. huhtikuuta Ranskan ja Italian laivaston yhteinen katselmus. Alus lähti 18. huhtikuuta laivaston mukana paluumatkalle Touloniin. Heinäkuussa laivue vieraili Marseillessa, Sètessä ja Port Vendresissä ennen kuin suuntasi Barcelonaan, jonne se saapui 16. heinäkuuta. Laivasto palasi Port Mahonin kautta Touloniin. Alus oli 28.-30. heinäkuuta Ile du Levantin edustalla tykistöammunnoissa, missä maalina oli palveluksesta poistettu sluuppi *Amiral Perseval*. Elokuussa alus vieraili Les Salins d'Hyeresissä ja Golfe Juanissa.

Alus saattoi 11. lokakuuta laivueen mukana laivastoministeri De Lanessanin ja Maritimen prefektin Lähi-itään. Laivue vietti viikon Pireuksessa, mistä se lähti 28. lokakuuta Beirutiin. Laivueen ollessa noin 50 kilometrin päässä määränpäästään putosi 31. lokakuuta mies yli laidan *Charles Martelilta*. *Carnotilta* heitettiin veteen pudonneelle pelastusliivi ja *Jaurèguiberryltä* lähetetyllä veneellä hänet noukittiin merestä. Laivue ankkuroitui reilun kilometrin päähän Beirutista. Laivue lähti 11. marraskuuta ankkuripaikaltaan Jaffaan, kunnes matka jatkui 27. marraskuuta *Brennuksen* johtamana Smyrnaan. Laivue lähti 5. joulukuuta Smyrnasta Sevastopolin kautta Salonikaan, jonne se saapui 13. joulukuuta. Laivue palasi 21. joulukuuta Touloniin.

Alus lähti 4. tammikuuta 1900 *Massénan* kanssa Toulonista Brestiin, missä ne liittyisivät pohjoiseen laivueeseen. Niiden tilalle Välimeren laivueeseen tulisivat vasta palvelukseenotetut *Gaulois* ja *Charlemagne*. Alukset vierailivat 8. tammikuuta Tangerissa, mistä ne jatkoivat 12 solmun keskinopeudella Brestiin. *Carnot* kiinnittyi 14. tammikuuta ulkoredillä poijuun. Alus siirrettiin 31. tammikuuta telakalle Le Salouhun, mistä se vapautui 21. helmikuuta.

Alus oli 6. maaliskuuta *Massénan* sekä torpedoveneiden *Manginin* ja *Aquilonin* kanssa tykistöharjoituksessa, mitä jatkettiin torpedoharjoituksena. Harjoitukset kestivät koko viikon, jona aikana alukset ankkuroituivat öisin Le Fretin lahteen. Huhtikuussa alus menetti ankkurinsa, kun se oli ankkurissa Morgatinlahdella. Alus lähti 10. heinäkuuta laivueen mukana Cherbourgista vuotuiseen kesäharjoitukseen, jolloin presidentti Emile Loubet seurasi laivueen mukana sluuppi *Elanilla*.

Lokakuussa *Massénan* ollessa kuivatelakalla ja *Formidablen* ollen telakalla huollettavana vara-amiraali Ménard nosti lippunsa aluksella ja kontra-amiraali Touchard *Amiral Baudinilla*. Alus siirrettiin 5. joulukuuta 2. kategorian reserviin ja kymmenen päivää myöhemmin telakalle, missä sille asennettiin pilkekölit, suurennettiin peräsintä, asennettiin servomoottorit peräsimeen ja muotoiltiin keulaa. Alus oli kaksi kuukautta telakalla, jolloin divisioonassa oli korvaamassa *Courbet*.

Alus palasi palvelukseen 18. maaliskuuta 1901. Se läpäisi 27. maaliskuuta kuuden tunnin koeajon ja kääntökokeet kaksi päivää myöhemmin. Alus oli 25. huhtikuuta tykistökokeissa. Testien aikana alus vieraili Cherbourgissa ja Quiberonissa. Vuotuisiin sotaharjoituksiin, joissa pohjoinen laivue oli Välimerelle tunkeutuvana vihollisena, alus lähti 22. kesäkuuta laivueen mukana Brestistä Espanjaan. Vara-amiraali Ménardin komentama laivue vieraili 24.-26. kesäkuuta Vigossa, 28.-29. kesäkuuta Lagosissa ja 1.-3. heinäkuuta Tangerissa. Harjoituksen, joka keskittyi lähinnä Korsikan lähistölle, päätyttyä laivue vieraili Ajacciossa ennen paluumatkaa. Laivue saapui 11. heinäkuuta Touloniin. Harjoituksen päätteeksi yhdistyneet laivueet vierailivat vielä Port-le-Boucissa, Aigues Mortesissa, Les Salinsissa, Cavalairessa, Saint-Tropezissa, La Ciotatissa, toistamiseen Ajacciossa, kunnes saapuivat 30. heinäkuuta Touloniin 3. merialueen tukikohtaan.

Alus liitettiin 18. elokuuta Välimeren laivaston reservidivisioonaan, jossa se osallistui vuoden loppuun erilaisiin purjehduksiin. Alus vieraili 10.-16. joulukuuta Ajacciossa. Se oli 14. maaliskuuta - 20. huhtikuuta 1902 telakalla, missä Brestissä väärin asennetut pilkekölit poistettiin. Alus oli 14.-29. toukokuuta Villefranchessa ja tykistöharjoituksissa Golfe Juanissa, mistä se vieraili 10. kesäkuuta Le Ciotatissa ja Port le Boucissa. Alus korvasi *Charlemagnen* 1. divisioonassa, jonka mukana se vieraili Cartagenassa. Heinäkuussa alus osallistui hetken vuotuiseen sotaharjoitukseen.

Alus teki 2. elokuuta 1902 - 10. huhtikuuta 1903 ainoastaan viisi koulutuspurjehdusta Les Salinsiin, minkä jälkeen se vieraili 10.-17. huhtikuuta Marseillessa ja Le Ciotatissa. Alus vieraili 23.-27. kesäkuuta Cartagenassa ja oli Porquerollesissa vuoden lopulla. Alus määrättiin 22. helmikuuta 1904 *Jaurèguiberryn* kanssa pohjoisen laivueen 1. divisioonaan, jonka komentajan vara-amiraali Caillardin lippulaivana oli *Masséna*. Alus lähti 14. toukokuuta Toulonista Brestiin, jonne se saapui 21. toukokuuta. Kesäkuussa alus vieraili laivueen mukana Cherbourgissa, Saint Vaastissa ja Boulognessa. Heinäkuussa se vieraili Les Sables d'Olonnessa, La Pallicessa, Iles d'Oléronilla ja Ile d'Aixilla. Laivue oli 2. elokuuta Royanissa, mistä se vieraili Quiberonissa ja La Pallicessa. Laivue palasi 6. syyskuuta Brestiin.

Alus siirrettiin 4. marraskuuta telakalle, jossa sille asennettiin uudet pilkekölit. Alukselle asennettiin 10. maaliskuuta 1905 radiolaitteet. Muutamien rutiinin omaisten divisioonan kanssa tehtyjen harjoitusten jälkeen alus saapui 6. elokuuta laivueen mukana Spitheadiin. Se osallistui 9. elokuuta laivastokatselmukseen, jonka tarkasti kuningas Edward VII jahdiltaan *HMY Victoria and Albert*. Laivue lähti 14. elokuuta Brestiin, missä *Carnot* siirrettiin 24. lokakuuta telakalle. Aluksen vasemmassa pilkekölissä havaittiin kuuden metrin rikkoutunut alue. Vastaava vaurio havaittiin myös oikeassa pilkekölissä, jonka syyksi epäiltiin ankkurivaijeria. Pilkekölejä ei korjattu, vaan niitä lyhennettiin etuosasta kuusi metriä. Telakalla poistettiin myös lippu-upseerille rakennetut tilat ohjaushytin yläpuolelta.

Alus vapautui kuivatelakalta 15. joulukuuta, mutta telakalta vasta 13. maaliskuuta 1906. Pohjoinen laivue lähti 20. kesäkuuta Brestistä vuotuiseen sotaharjoitukseen Välimerelle. Se vieraili 25. kesäkuuta Mers el Kebirissä ja 3.-6. heinäkuuta Algerissa. Harjoituksen päätyttyä laivue vieraili 9.-10. heinäkuuta Bougiessa ja Bizertessä, jossa viivyttiin 23. heinäkuuta asti. Sotaharjoitus jatkui sen jälkeen Les Salins d'Hyeresin vesillä. Alus lähti 2.-3. elokuuta Marseilleen, missä se suoritti ammuntoja kevein asein sekä harjoitteli sukellusveneiden kanssa. Alus oli 10.-12. elokuuta Grau du Roissa ja kohtasi yhdistetyt laivueet Tangerissa. Alukset suuntasivat 16. elokuuta Royaniin, jossa ne laskivat ankkurinsa 21. elokuuta. Pohjoinen laivue oli 25. elokuuta Ile d'Aixilla, 26. elokuuta Le Pallicessa ja 27. elokuuta Les Sables d'Olonnessa. Laivue saapui 28. elokuuta Brestiin, missä *Carnot* siirrettiin 3. marraskuuta telakalle. Alus vapautui 17. marraskuuta telakalta, minkä jälkeen sen tehtävät olivat vähäisiä ja harvoin kuten ampumaharjoitus 12.-13. joulukuuta Le Fretissä.

Kahdesta Brestissä olleesta divisioonasta muodostettiin 1. tammikuuta 1907 Välimeren laivueen 2. divisioona. Tämän seurauksena *Carnot* lähti 7. helmikuuta Brestistä Touloniin, jonne se saapui 13. helmikuuta. Taistelulaiva *Iénan* tuhouduttua alus korvasi sen 2. divisioonassa 1. heinäkuuta asti. Maalis-, huhti- ja toukokuussa alus teki useita purjehduksia Provencen rannikolla osallistuen tykistö- ja torpedoammuntoihin. Alus oli 14.-26. kesäkuuta Missiessyssä telakalla No.3 ja vieraili 30. kesäkuuta - 15. heinäluuta Mers el Kebirissä, Philippevillessä ja Les Salinsissa. Elokuun kahden viimeisen viikon aikana alus osallistui lukuisiin ammuntoihin, joiden aikana havaittiin ongelmia etummaisessa 305 millimetrin tykkitornissa. Alus siirrettiin 2. syyskuuta telakalla tutkimuksia varten. Insinööri Davaux havaitsi tykkitornin tukirakenteiden pettäneen. Takakannen tornissa havaittiin tutkimuksessa vastaavia ongelmia. Korjauksessa jouduttiin siirtämään maihin tykkitornien panssarointi, tykit ja tornin perustus. Korjausten laskettiin kestävän yhdeksän kuukautta ja maksavan 109&nbsp;000 Ranskan francia. Vakavin havainto oli, että 274 millimetrin tykeissä havaittiin samoja ongelmia.

*Carnot* palasi 7. lokakuuta Toulonin redille, missä se siirrettiin 8. joulukuuta erityiseen reserviin. Aluksen korjaukset siirrettiin Paul Boursier & Jolidon Companylle ja valmistuivat toukokuussa 1909. Alus aloitti 26. toukokuuta merikokeet, joissa havaittiin vakavia ongelmia vasmman moottorin korkeapainekattiloissa. Alus joutui palaamaan telakalle. Alus palasi palvelukseen 5. lokakuuta, jolloin se liittyi 2. taistelulaivalaivueen 2. divisioonaan, jonka komentaja oli kontra-amiraali Berryer lippulaivanaan *Bouvet*. Laivue lähti 23. helmikuuta 1910 Quiberoniin ja vieraili matkalla Bizertessä, Algerissa, Mers el Kebirissä, Tangerissa, Cádizissa, Lissabonissa, Vigossa, La Pallicessa ja Ile d'Aixilla. *Carnot* lähti 13. maaliskuuta *Bouvetin* kanssa  Quiberonin ankkuripaikalta Cherbourgiin, jossa ne siirrettiin telakalle huollettavaksi. Laivue lähti 9. toukokuuta Mers el Kebirin kautta Touloniin, jonne se saapui 30. kesäkuuta. Kesäkuun lopulla oli tykistöammunnat Golfe Juanissa, minkä jälkeen 2. laivue palasi Brestiin. *Carnot* siirrettiin 25. syyskuuta Cherbourgissa telakalle, mistä se palasi 11. helmikuuta 1911 Brestiin.

Vuonna 1911 Danton-luokan alusten valmistuessa ja saapuessa palvelukseen 2. taistelulaivalaivue nimettiin uudelleen 3. laivueeksi, joka lähti 12. elokuuta Välimerelle sotaharjoituksiin. *Carnot* osallistui 4. syyskuuta laivaston mukana katselmukseen Les Vignettesin redillä, missä vastaanottajana oli presidentti Armand Fallières.

Taistelulaiva *Liberté* räjähti 25. syyskuuta 1911 ankkuripaikalla Toulonissa, jolloin *Carnot'n* veneet laskettiin vesille pelastamaan eloonjääneitä. Alus palasi 4. lokakuuta 3. laivueen mukana Algerin ja Mers el Kebirin kautta Brestiin. Matkalla alus  osallistui ammuntaharjoitukseen, jolloin havaittiin vasemman laidan 274 millimetrin tykissä rakenteellisia vaurioita. Alus siirrettiin 15. helmikuuta 1912 Cherbourgissa reserviin. Korjausten jälkeen alus palautettiin palvelukseen 22. huhtikuuta, mutta palautettiin lähes välittömästi reserviin.

Alus liitettiin 28. syyskuuta 3. laivueen 2. divisioonaan, jonka mukana se lähti 16. lokakuuta Touloniin. Matkalla laivue vieraili 19.-21. lokakuuta Lagosissa, 22.-23. lokakuuta Mers el Kebirissä ja 24. lokakuuta - 5. marraskuuta Algerissa. Lyhyen Les Salins d'Hyeresin vierailun jälkeen laivue saapui 9. marraskuuta Touloniin. Alus osallistui laivueen mukana harjoituksiin Varin ja Alpes-Maritmiesin rannikoilla, joiden jälkeen se vieraili 6.-21. tammikuuta 1913 Villefranchessa, Golfe Juanissa, Saint Tropezissa ja Bizertessä. Vuonna 1913 *Carnot* oli vanhentunut ja sen tykit pääosin käyttökelvottomia. Alus teki jäähyväispurjehduksen Villefrancheen, Golfe Juaniin ja Les Salinsiin, minkä jälkeen se lähti 25. huhtikuuta 1913 yksin Toulonista. Alus saapui 2. toukokuuta Brestiin, missä se siirrettiin telakalle. Alus sijoitettiin 7. toukokuuta reserviin.

Alus poistettiin palveluksesta 1. huhtikuuta 1914, jolloin se luovutettiin Brestin sataman hallintaan. Aluksen miehistö poistui seuraavana päivänä, kun alus liitettiin 2. varikkoon. Aluksesta tehtiin uiva vankila ja tykit poistettiin vuonna 1915. Alukselta siirretyistä 305 millimetrin tykeistä tehtiin 370 millimetrin haupitseja mallia 1915. Vuonna 1916 tykit luovutettiin rautatietykistölle, joka nimesi ne Staïfiaksi ja Surcoufiksi. Aluksen höyrykattilat ja -kone kierrätettiin. Alus poistettiin 30. lokakuuta alusrekisteristä ja laitettiin myyntiin. Hollantilainen Franck Rijsdijk laivanromuttamo osti 8. huhtikuuta 1920 aluksen 1&nbsp;100&nbsp;000 Ranskan francilla. Alus hinattiin kesäkuussa Rotterdamiin. Matkalla alus joutui myrskyyn, jolloin se kaatui ja upposi.

## Lähteet

*
*
*

### Viitteet